Rakkomandazzjoni għal DEĊIŻJONI TAL-KUNSILL li temenda d-Deċiżjoni tal-Kunsill 2011/xxx/UE tat-12 ta' Lulju 2011 indirizzata lill-Greċja bil-għan li ssaħħaħ u tapprofondixxi s-sorveljanza fiskali u li tavża lill-Greċja biex tieħu miżuri għat-tnaqqis tad-defiċit, liema miżuri huma meqjusa neċessarji sabiex tiġi rimedjata s-sitwazzjoni ta’ defiċit eċċessiv IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea (TFUE), u b’mod partikolari l-Artikoli 126(9) u 136 tiegħu, Wara li kkunsidra r-rakkomandazzjoni mill-Kummissjoni, Billi: (1) L-Artikolu 136(1)(a) tat-TFUE jipprevedi l-possibiltà li jiġu adottati miżuri adattati b’mod speċifiku għall-Istati Membri li l-munita tagħhom hija l-euro bil-għan li jsaħħu l-koordinazzjoni u s-sorveljanza tad-dixxiplina baġitarja. (2) L-Artikolu 126 tat-TFUE jistabbilixxi li l-Istati Membri għandhom jevitaw defiċits eċċessivi tal-gvern u għal dan l-iskop jistipula l-proċedura dwar żbilanċ eċċessiv. Il-Patt ta' Stabbiltà u Tkabbir, li fil-parti korrettiva tiegħu jimplimenta l-proċedura ta’ defiċit eċċessiv, jipprovdi l-qafas li jsostni l-politiki tal-gvern biex jerġgħu lura minnufih għal pożizzjonijiet baġitarji tajbin fid-dawl tal-qagħda ekonomika. (3) Fis-27 ta’ April 2009, il-Kunsill iddeċieda, skont l-Artikolu 104(6) tat-Trattat li jistabbilixxi l-Komunità Ewropea (TKE), li kien jeżisti żbilanċ eċċessiv fil-Greċja. (4) Fl-10 ta' Mejju 2010, il-Kunsill adotta Deċiżjoni 2010/320/UE[1] indirizzata lill-Greċja skont l-Artikolu 126(9) u l-Artikolu 136, bil-għan li ssaħħaħ u tapprofondixxi s-sorveljanza fiskali, u li tavża lill-Greċja biex tieħu miżuri għat-tnaqqis tad-defiċit liema miżuri huma meqjusa neċessarji sabiex tiġi rimedjata s-sitwazzjoni ta’ defiċit eċċessiv mhux aktar tard mid-data ta' skadenza tal-2014. Il-Kunsill stabbilixxa l-pjan li ġej għall-korrezzjoni tad-defiċit: defiċits tal-gvern li ma jaqbżux EUR 18 508 miljuni fl-2010, EUR 17 065 miljun fl-2011, EUR 14 916-il miljun fl-2012, EUR 11 399 miljun fl-2013 u EUR 6 385 miljun fl-2014. (5) Id-Deċiżjoni tal-Kunsill 2010/320/UE tal-10 ta' Mejju 2010 indirizzata lill-Greċja ġiet emendata sostanzjalment diversi drabi[2]. Minħabba li kien jeħtieġ li jsiru emendi ulterjuri, fit-12 ta' Lulju ġiet riformulata fl-interessi taċ-ċarezza. (6) F'Settembru 2011, kien evidenti li, meta titqies l-eżekuzzjoni baġitarja sa Settembru, b'politiki li ma nbidlux, il-miri tal-2011 għad-defiċit mhux ser jintlaħqu b'ammont konsiderevoli li jippreġudika l-kredibbiltà kumplessiva tal-programm. F'Ottubru 2011, il-gvern Grieg ħabbar il-miżuri mmirati biex inaqqsu l-iżvijjar fil-baġit tal-2011 u ppreżenta abbozz ta' baġit għall-2012 immirat biex iżomm mal-limitu massimu għall-2012 stabbilit bid-deċiżjoni tal-Kunsill. Dawn il-miżuri se jkunu lleġiżlati sal-aħħar ta' Ottubru 2011. Saru diskussjonijiet estensivi dwar dawn il-miżuri bejn l-awtoritajiet Griegi u s-servizzi tal-Kummissjoni. (7) Fid-dawl tal-kunsiderazzjonijiet imsemmija hawn fuq, jidher xieraq li tiġi emendata d-Deċiżjoni 2011/xxx/UE tat-12 ta' Lulju 2011 f’għadd ta’ aspetti, filwaqt li titħalla kif inhi l-iskadenza għall-korrezzjoni tad-defiċit eċċessiv. ADOTTA DIN ID-DEĊIŻJONI: Artikolu 1 L-Artikolu 2 tad-Deċiżjoni 2011/xxx/UE huwa emendat kif ġej: 1. jiżdied il-paragrafu ġdid li ġej wara (6): "6A. Il-Greċja għandha tadotta u timplimenta l-miżuri li ġejjin mingħajr dewmien: (a) Tnaqqis tal-eżenzjonijiet fiskali, b'mod partikolari l-limiti massimi mhux taxxabbli tad-dħul personali, bl-għan li jiżdied id-dħul b'mill-inqas EUR 2 831 miljun fl-2012; (b) Taxxa permanenti fuq il-proprjetà immobbli, miġbura permezz tal-kontijiet tal-elettriku, bl-għan li jinġabru mill-inqas EUR 1 667 miljun fl-2011 u ammonti ikbar fis-snin sussegwenti. (c) Implimentazzjoni immedjata tal-istruttura riveduta tal-pagi tal-ħaddiema tas-servizz pubbliku li tikkontribwixxi biex tnaqqas in-nefqa b'mill-inqas EUR 101 miljun fl-2011, u b'ammont riportat ta' mill-inqas EUR 552 miljun għall-2012, minbarra l-iffrankar previst fl-Istrateġija Fiskali għal Perjodu ta' Żmien Medju (Medium-Term Fiscal Strategy (MTFS) sal-2015, ta' Ġunju 2011) Din ir-riforma għandha tkopri lill-impjegati kollha tal-amministrazzjoni pubblika, minbarra dawk koperti minn skemi speċjali ta' pagi Dan l-iffrankar nett jikkunsidra l-impatt ta' din il-miżura fuq it-taxxa tad-dħul u l-kontribuzzjonijiet soċjali, kif ukoll il-bonuses imħallsa lill-kategoriji speċifiċi ta' impjegati (d) Tnaqqis fil-pensjonijiet ġenerali u supplimentari, kif ukoll fis-somom imħallsa f'daqqa meta wieħed jirtira, bl-għan li jkunu ffrankati mill-inqas EUR 219-il miljun fl-2011, b'ammont riportat ta' EUR 446 miljun fl-2012, minbarra l-iffrankar previst fl-MTFS; (e) L-infiq mill-Fond Ekoloġiku se jkun limitat għal 5 % tad-depożiti tiegħu, bl-għan li jiġu ffrankati EUR 360 miljun fl-2012; (f) Deċiżjonijiet ministerjali jew ċirkolarijiet dwar il-miżuri fiskali fuq gass naturali, żejt għat-tisħin u taxxi fuq il-vetturi previsti fl-MTFS (g) Deċiżjonijiet Ministerjali biex il-benefiċċji tas-saħħa pprovduti minn diversi fondi tas-sigurtà soċjali jkunu rregolati b'mod uniformi Leġiżlazzjoni għall-ġbir tal-imposta tas-solidarjetà permezz tat-taxxa miġbura minn ras il-għajn; (i) Deċiżjonijiet Ministerjali li jibdew l-għeluq, l-amalgamazzjoni jew it-tnaqqis sostanzjali fl-għadd tal-impjegati ta' entitajiet. Dan jaffettwa lil KED, ETA, ODDY, in-National Youth Institute (Istitut Nazzjonali taż-Żgħażagħ), EOMEX, IGME, OSK, DEPANOM, THEMIS, ETHYAGE u ERT, u 35 entità iżgħar oħra; (j) Deċiżjonijiet Ministerjali li jispeċifikaw il-kriterji ta' diżabbiltà għall-attribuzzjoni ta' pensjonijiet tad-diżabbiltà b'mod konsistenti mal-ksib tal-objettivi tal-iffrankar tal-MTFS. (k) Liġi biex jiġi ffriżat l-indiċjar tal-pensjonijiet ġenerali u supplimentari sal-2015; (l) L-iffinalizzar tal-lista pożittiva għall-prodotti farmaċewtiċi li tistabbilixxi l-prezzijiet imposti lill-fondi tas-sigurtà soċjali. (m) It-trasferiment għall-fond ta' privatizzazzjoni, il-(HRADF) tal-assi li ġejjin: Alpha Bank (0.619% tal-ishma); Il-Bank Nazzjonali tal-Greċja (1.234% tal-ishma); Piraeu Bank (1.308% tal-ishma); l-awtorità tal-Port ta' Piraeus (23.1% tal-ishma); L-awtorità tal-Port ta' Thessaloniki (23.3% tal-ishma); L-awtoritajiet tal-portijiet ta' Elefsina, Lavrio, Igoumentsia, Alexandropoulis, Volos, Kavala, Corfu, Patras, Rafina, Heraklion (100%); Il-Kumpanija tal-Ilma u d-Drenaġġ ta' Ateni (Athens Water and Sewerage Company) (27.3%); Il-kumpanija tal-Ilma u d-Drenaġġ ta' Thessaloniki (Thessaloniki Water and Sewerage Company) (40%); L-ajruporti reġjonali tal-Istat (trasferiment tad-drittijiet ta' konċessjoni Il-faċilità lil hinn mill-kosta għall-ħżin tal-gass naturali 'South Kavala' (trasferiment ta' drittijiet ta' konċessjonijiet kurrenti u futuri); L-awtostradi tal-Greċja (trasferiment tad-drittijiet ekonomiċi ta' konċessjonijiet kurrenti u futuri); Egnatia odos (100%); Il-posta tal-Greċja (90%); OPAP, SA (29%); 4 binjiet tal-Istat. (n) Il-ħatra ta' konsulenti legali, tekniċi u finanzjarji għal mill-inqas erbatax minn dawn il-privatizzazzjonijiet li huma pjanti sa tmiem l-2012 . (o) Abbażi ta' djalogu mal-imsieħba soċjali u b'kunsiderazzjoni għall-objettiv tal-ħolqien u l-preservazzjoni tal-impjiegi u t-titjib tal-kompetittività tal-kumpaniji, miżuri ulterjuri li jippermettu l-adattament tal-pagi għall-kundizzjonijiet ekonomiċi. B'mod partikolari: l-estensjoni ta' ftehimiet kollettivi tas-settur jew okkupazzjonali u l-hekk imsejjaħ prinċipju ta' favorabbiltà għandhom jiġu sospiżi matul il-perjodu ta' applikazzjoni tal-MTFS b'tali mod li ftehimiet fil-livell tal-kumpaniji jieħdu preċedenza fuq il-ftehimiet tas-settur jew okkupazzjonali. il-kuntratti kollettivi fil-livell ta' kumpaniji jistgħu jiġu ffirmati jew minn trejdunjins jew meta fil-livell tal-kumpanija ma jkunx hemm trejdunjin, minn kunsilli tal-impjegati jew minn rappreżentanti oħra tal-impjegati, irrispettivament mid-daqs tal-kumpanija." 2. fil-paragrafu 7, il-punt (a) huwa sostitwit b’dan li ġej: "(a) Baġit għall-2012 f'konformità mal-miri MTFS u mal-limiti massimi tad-defiċit tad-Deċiżjoni tal-Kunsill; aġġornament u pubblikazzjoni ta' informazzjoni dwar id-diversi miżuri previsti fl-MTFS; u l-atti leġiżlattivi fiskali u dwar in-nefqa li huma neċessarji għall-implimentazzjoni tal-baġit fl-istess ħin tal-baġit." 3. fil-paragrafu (7), il-punt (d) huwa sostitwit b’dan li ġej: "(d) valutazzjoni tar-riżultati tal-ewwel fażi tar-reviżjoni funzjonali indipendenti tal-amministrazzjoni ċentrali, li se tirriżulta fi pjan ta' azzjoni għall-implimentazzjoni tar-rakkomandazzjonijiet tal-politika operazzjonali. Dawn ir-rakkomandazzjonijiet għandhom jiddeterminaw kif jista' jintlaħaq servizz pubbliku iktar issimplifikat u effikaċi, jiddefinixxu b'mod ċar ir-responsabbiltajiet u l-linji ta' kmand tad-dipartimenti ministerjali filwaqt li jeliminaw il-kompetenzi li jikkoinċidu u jtejbu l-intermobbiltà u l-intramobbiltà; l-iffinalizzar tar-reviżjoni funzjonali li għaddejja bħalissa tal-programmi soċjali eżistenti." 4. fil-paragrafu (7), qed jiżdiedu l-punti li ġejjin: "(i) Ħatra ta' konsulenti għat-tranżazzjonijiet l-oħrajn marbuta mal-privatizzazzjoni ppjanati għall-2012 u mhux inklużi fil-paragrafu (6A), il-punt (n) ta' dan l-Artikolu; aċċellerazzjoni tar-reġistrazzjoni tas-sjieda ta' art tal-istat u leġiżlazzjoni sekondarja dwar akkomodazzjoni turistika u dwar l-użu tal-art; l-istabbiliment u l-operat ta' Segretarjat Ġenerali ġdid tal-Proprjetà Pubblika li jimmaniġġja l-proprjetà pubblika tal-Istati mhux privatizzabbli, li jaħdem flimkien mal-KED/ETA li għadhom kemm ġew amalgamati (istituzzjonijiet li jimmaniġaw proprjetà immobbli u proprjetà immobbli turistika rispettivament) li se jkunu qed jippreparaw il-proprjetà immobbli għall-privatizzazzjoni ta' assi kummerċjali u negozjabbli. L-għan huwa li jitjieb l-immaniġġar tal-assi tal-proprjetà immobbli, jinħelsu mill-impedimenti u jiġu ppreparati għall-privatizzazzjoni; il-ħolqien ta' sitt portafolli mill-HRDAF; l-adozzjoni tal-att legali dwar it-trasferiment lill-Istat tal-assi mobbli u immobbli tal-entitajiet li jingħalqu; (j) ir-riforma tal-amministrazzjon tad-dħul permezz ta', l-attivazzjoni ta' unità kbira tal-kontribwenti fiskali; it-tneħħija tal-ostakli għal amministrazzjoni fiskali effettiva billi jkunu implimentati r-riformi ewlenin tal-liġi l-ġdida tat-taxxa, inkluża s-sostituzzjoni ta' maniġers li ma jilħqux il-miri tal-prestazzjoni u l-evalwazzjoni mill-ġdid tal-kwalifiki tal-awdituri fiskali; l-operat tal-entità għas-soluzzjoni mgħaġġla ta' tilwim amministrattiv li għadha kemm twaqqfet biex titratta b'rapidità każijiet kbar ta' tilwim (jiġifieri fi żmien 90 jum); iċ-ċentralizzazzjoni tal-funzjonijiet u l-amalgamazzjoni ta' mill-inqas 31 uffiċċju tat-taxxa; (k) Għat-tisħiħ tal-kontroll tan-nefqa: il-ħatra ta' uffiċjali tal-kontabbiltà finanzjarja permanenti fil-Ministeri kollha; il-kontinwazzjoni tal-proċess ta' stabbiliment ta' reġistri ta' impenn, li għandhom ikopru l-amministrazzjoni pubblika kollha; (l) Pubblikazzjoni ta' pjan tal-persunal għal perjodu ta' żmien medju sal-2015 f'konformità mar-regola ta' reklutaġġ wieħed (1) għal kull 5 persuni li jitilqu li tapplika għall-amministrazzjoni pubblika kollha mingħajr eċċezjonijiet settorjali; trasferiment ta' madwar 15 000 persuna mill-persunal li bħalissa huma impjegati minn diversi entitajiet tal-gvern għar-riserva ta' ħaddiema filwaqt li madwar 15 000 ħaddiem jirtiraw kmieni. Persunal fir-riżerva tal-ħaddiema jew li jkunu irtiraw kmieni, se jitħallsu 60% tas-salarju bażiku tagħhom (minbarra l-overtime u l-ħlasijiet extra) għal mhux iktar minn 12-il xahar. Għall-persunal li jkun wasal biex jirtira, dawn it-12-il xahar jistgħu jiġu estiżi sa 24 xahar. (m) Reviżjoni tal-lista ta' xogħlijiet ta' strapazz u diffiċli sabiex tkopri inqas minn 10 % tal-impjegati. Reviżjoni fil-fond ta' kif jaħdmu l-fondi pubbliċi sekondarji/supplimentari tal-pensjonijiet, inklużi l-fondi għall-benesseri u l-iskemi ta' somom imħallsa f'daqqa bil-għan li tiġi stabbilizzata n-nefqa tal-pensjonijiet, tkun garantita n-newtralità baġitarja ta' dawn l-iskemi u tiġi żgurata s-sostenibbiltà tas-sistema fuq perjodu ta' żmien medju u fit-tul. Ir-reviżjoni għandha twassal għal: tnaqqis akbar fl-għadd ta’ fondi eżistenti; l-eliminazzjoni tal-iżbilanċi f'dawk il-fondi b'defiċits; l-istabilizzazzjoni tal-infiq kurrenti f'livell sostenibbli, permezz ta’ aġġustamenti xierqa li għandhom isiru mill-1 ta’ Jannar 2012; is-sostenibilità fit-tul ta’ skemi sekondarji permezz ta’ rabta stretta bejn il-kontribuzzjonijiet u l-benefiċċji. 5. fil-paragrafu (8), jiżdiedu l-punti li ġejjin: "(c) It-twettiq tat-tieni fażi tar-reviżjoni funzjonali eżistenti tal-programmi soċjali li jinkludu analiżi iktar iddettaljata tal-programmi speċifiċi bl-għan li titnaqqas il-frammentazzjoni eċċessiva, ikun ġenerat it-tfaddil u jinħolqu l-effiċjenzi. (d) Kopertura tal-atti mediċi kollha permezz ta' preskrizzjonijiet elettroniċi (mediċini, riferimenti, dijanjożi, kirurġija) kemm fil-faċilitajiet u l-fornituri tas-sistema nazzjonali tas-saħħa (NHS) ikkuntrattati mill-EOPYY kif ukoll fil-fondi tas-sigurtà soċjali; produzzjoni ta' awditi ddettaljati kull xahar mill-faċilitajiet u l-fornituri tal-NHS; assoċjazzjoni ta’ rata iżgħar ta’ kondiviżjoni tal-ispejjeż mal-mediċini ġeneriċi li jkollhom prezz konsiderevolment orħos mill-prezz referenzjarju (anqas minn 60 fil-mija tal-prezz referenzjarju) abbażi tal-esperjenza ta’ Stati Membri oħra; Pubblikazzjoni mill-fondi tas-sigurtà soċjali ta' rapport annwali dwar preskrizzjonijiet tal-mediċini; adozzjoni mill-isptarijiet kollha tar-reġistri ta' impenn. (e) Bidla lejn sistema ċentralizzata ġdida ta' akkwist pubbliku ta' prodotti farmaċewtiċi u mediċini għall-NHS permezz ta' Kumitat tal-Koordinazzjoni tal-Provvisti bl-appoġġ tal-Kumitat tal-ispeċifikazzjonijiet, permezz ta' sistema uniformi ta' kkodifikar għall-provvisti ta' mediċini u prodotti farmaċewtiċi. (f) Sabiex ikun imsaħħaħ il-kontroll tan-nefqa, l-adozzjoni ta' leġiżlazzjoni li tissimplifika l-proċedura għat-tressiq u l-approvazzjoni ta' baġits supplimentari." 6. jiżdied il-paragrafu (9): “(9) Il-Greċja għandha tadotta l-miżuri li ġejjin sal-aħħar ta' Ġunju 2012: (a) Il-preparazzjoni tal-miżuri li għandhom jiġu adottati mal-baġits 2012 u 2013, bidu ta' reviżjoni ta' programmi ta' nefqa pubblika bl-għan li jkunu identifikati miżuri li jammontaw għal 3 % tal-PDG. Ir-reviżjoni għandha tissejjes fuq assistenza teknika esterna u għandha tiffoka fuq pensjonijiet u trasferimenti soċjali (b'mod li jippreserva l-protezzjoni soċjali bażika); tnaqqis fin-nefqa fuq id-difiża mingħajr ħsara għall-kapaċità tad-difiża tal-pajjiż; u r-ristrutturar tal-amministrazzjonijiet ċentrali u lokali; aġġustamenti għal skemi speċjali ta' pagi; speċifikazzjoni ta' razzjonalizzazzjoni ulterjuri tal-infiq fuq il-prodotti farmaċewtiċi u l-infiq għall-operat tal-isptarijiet, u l-benefiċċji fi flus għall-benessri." Artikolu 2 Din id-Deċiżjoni għandha jkollha effett fl-istess jum tan-notifika tagħha. Artikolu 3 Din id-Deċiżjoni hija indirizzata lir-Repubblika Ellenika. Magħmul fi , Għall-Kunsill Il-President [1] Id-Deċiżjoni tal-Kunsill 2010/320/UE (ĠU L 145, 11.6.2010, p. 6). [2] Deċiżjoni tal-Kunsill tas-7 ta' Settembru 2010 (2010/486/UE), (ĠU L 241, 14.9.2010. p.12); Deċiżjoni tal-Kunsill tal-20 ta' Diċembru 2010 (2011/57/UE), (ĠU L 026, 29.1.2011, p.15); Deċiżjoni tal-Kunsill tas-7 ta' Marzu 2011 (2011/257/UE), (ĠU L 110, 29.4.2011, p.26);